Ytra-Hvarf

Ytra-Hvarf er bær í Svarfaðardal. Hann er austan Svarfaðardalsár nálægt dalamótum Svarfaðardals og Skíðadals og um 10 km frá Dalvík. Ofan bæjarins er Hvarfsfjall  og nokkru innan hans er Hvarfið, stórt berghlaup sem fallið hefur úr Hvarfsfjalli. Berghlaupshólarnir loka mynni Skíðadals. Bærinn Syðra-Hvarf er sunnan hólanna. Ytra-Hvarf er, og hefur lengi þótt,  góð bújörð með stór og flatlend tún og bithaga í fjalli. Bæjarins er ekki getið í rituðum heimildum fyrr en á 16. öld en líklega hefur hann byggst snemma á öldum. Í lok 19. aldar var Jóhann Jónsson (1836-1901) bóndi á Hvarfi og Solveig Jónsdóttir kona hans. Jóhann var einn helsti forsvarsmaður Svarfdælinga á sínum tíma, oddviti, hreppstjóri  og sýslunefndarmaður. Hann var einn af stofnendum Búnaðarfélags og Sparisjóðs Svarfdæla og kom víða við í menningarmálum sveitarinnar.Björn R. Árnason 1960. Sterkir stofnar. Þættir af Norðlendingum. Kvöldvökuútgáfan, Akureyri. Stefán Aðalsteinsson 1978.Svarfdælingar I. Iðunn, Reykjavík.

Hvarfsfólkið hefur lengi verið þekkt fyrir tónlistargáfur og landsþekkt hljómlistafólk er þaðan runnið.

Tónlistarfólk ættað frá eða tengt Ytra-Hvarfi:
 Jakob Tryggvason, organisti, kórstjóri og tónlistarkennari á Akureyri
 Jóhann Tryggvason, kórstjóri og tónlistarkennari í London
 Ólafur Tryggvason bóndi á Ytrahvarfi og organisti í Svarfaðardal
 Þórunn Jóhannsdóttir, píanóleikari og tónlistarkennari, Sviss
 Vladímír Ashkenazy, píanóleikari og hljómsveitarstjóri, Sviss
 Jóhann Ólafsson á Ytrahvarfi, organisti og kórstjóri Karlakórs Dalvíkur
 Ólöf Arnalds, söngkona og söngvaskáld í Reykjavík
 Vladimir Stefan Ashkenazy 'Vovka'
 Dimitri Thor Ashkenazy

 Heimildir 

Flokkur:Svarfaðardalur
Flokkur:Íslenskir sveitabæir